RESOLUCIÓN do 24 de febreiro de 2026, da Dirección Xeral de Urbanismo, pola que se fai pública a aprobación definitiva da modificación puntual do Plan xeral de ordenación municipal do concello do Porriño, na avenida Domingo Bueno.
Consellería de Vivenda e Planificación de Infraestruturas — III. Outras disposicións — 06/03/2026

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 22 de setembro, polo que se aproba o seu regulamento, faise pública a aprobación definitiva da modificación puntual do Plan xeral de ordenación municipal do Concello do Porriño, na avenida Domingo Bueno, mediante a Orde da Consellería de Vivenda e Planificación de Infraestruturas, do 20 de febreiro de 2026, que figura como anexo.
Unha vez inscrita a devandita modificación puntual do PXOM no Rexistro de Ordenación do Territorio e Planeamento Urbanístico de Galicia, a súa documentación íntegra, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Santiago de Compostela, 24 de febreiro de 2026
O 28.1.2026 tivo entrada na Xunta de Galicia, oficio do Concello do Porriño onde solicita a aprobación definitiva da modificación puntual (MP) de referencia, conforme o previsto nos artigos 60.13 e 60.16 da Lei 2/2016, do 10 de febreiro, do solo de Galicia (LSG), e os artigos 144.13 e 144.16 do Decreto 143/2016, do 22 de setembro, polo que se aproba o seu regulamento (RLSG).
Logo de analizar o documento redactado por OPV Arquitectura y Urbanismo, asinado en xaneiro de 2026, e con dilixencia de ter sido aprobado provisionalmente polo Pleno con data do 25.1.2025 coas modificacións posteriores; e, vista a proposta literal que eleva a Dirección Xeral de Urbanismo, resulta:
Antecedentes:
1. O Concello do Porriño conta cun Plan xeral de ordenación municipal (PXOM) aprobado definitivamente polo Pleno do Concello o 26.6.2003 (DOG do 21.10.2003 e BOP do 21.10.2003).
2. A Secretaría Xeral de Calidade e Avaliación Ambiental formulou a Resolución do 5.3.2010 de non someter a MP ao procedemento de avaliación ambiental estratéxica (DOG do 15.4.2010). No proceso de avaliación ambiental recibíronse informes de:
• Augas de Galicia.
• Cámara Oficial Mineira de Galicia.
3. Constan informes municipais: técnicos do 24.11.2009, 11.6.2010 e 14.9.2010; e xurídicos do 24.6.2010, 18.9.2010 e 11.10.2010.
4. Consta o informe da Consellería de Medio Ambiente, Territorio e Infraestruturas do 15.7.2010.
5. A MP foi aprobada inicialmente polo Acordo do Pleno do día 11.10.2010, e sométese a información pública polo prazo de dous meses, mediante anuncio publicado no DOG do 11.2.2011; e nos xornais
Atlántico
do 12.2.2011 e
Faro de Vigo
do 8.2.2011.
6. Déuselle audiencia aos concellos limítrofes de Mos, Salceda de Caselas, Vigo, Ponteareas, Tui e Gondomar, sen recibir máis resposta que o informe da Xerencia de Urbanismo de Vigo do 18.3.2011, que non manifestou obxeccións.
7. Constan informes municipais: técnicos do 14.1.2025 e 15.1.2025; e xurídico do 20.1.2025.
8. O Pleno do Concello aprobou provisionalmente a MP en sesión do 25.1.2025.
9. O día 14.2.2025, o Concello remite a documentación da MP para a súa aprobación definitiva, consonte os artigos 60.13 e 60.16 da LSG e os artigos 144.13 e 144.16 do RLSG. Logo do requirimento de integridade documental da Dirección Xeral de Urbanismo do 13.3.2025, o Concello achega nova documentación o 10.4.2025.
10. O Concello solicitou os informes do Instituto de Estudos do Territorio, emitido o 25.7.2025; e da Dirección Xeral do Patrimonio Cultural, emitido o 24.9.2025.
11. Os días 1.10.2025, 21.11.2025 e 28.1.2026, o Concello achega nova documentación en resposta aos requirimentos da DX Urbanismo do 7.5.2025, 29.10.2025 e 18.12.2025.
Obxecto e descrición da modificación:
1. A MP ten por obxecto o axuste da aliñación sinalada no PXOM do Porriño na marxe dereita da avenida de Domingo Bueno entre os números 24 e 60.
2. Esa aliñación sitúase a unha distancia de 16,50 metros do eixe da vía, existindo unha contradición entre esa distancia e a do fondo edificatorio, que leva a imposibilidade de cumprir ambas as dúas cotas e que é causa da situación de fóra de ordenación en que se atopan as edificacións localizadas na dita fronte.
3. Ao mesmo tempo, o instrumento sinala que a vontade do planeamento é o tapado das novas medianeiras que se xerarían coa aliñación fixada no PXOM.
Análise e consideracións:
1. As razóns de interese público que xustifican a MP, segundo o establecido no artigo 83.1 da LSG, fundaméntase na necesidade de dar resposta a incongruencia detectada entre a aliñación e o fondo edificatorio establecidos polo PXOM nese tramo da avenida Domingo Bueno.
2. Respecto dos informes sectoriais emitidos durante a tramitación do expediente, son favorables ou déuselles cumprimento.
3. A documentación achegada responde aos requirimentos realizados. Polo que respecta ao cumprimento das reservas de solo necesarias para a implantación dos sistemas xerais ao servizo do termo municipal, en cumprimento do artigo 42.1 da LSG, incorporase a xustificación no número 1.3 da memoria xustificativa.
4. Na última documentación achegada en formato PDF, a delimitación do ámbito afectado pola modificación non é coincidente entre os planos de información e o plano de ordenación. Porén, na documentación editable si coincide, sendo errónea a elaboración do plano de ordenación en formato PDF. No plano de ordenación en formato PDF, asemade, o código QR do CSV superponse á cartela, impedindo a súa identificación. Ademais, existe un erro no enlace do escudo do concello, e a dilixencia non se corresponde coa contida no resto dos documentos.
5. O cartafol 170 (documento técnico en formato PDF) contén arquivos fóra das carpetas e que non se corresponden cos incluídos nelas no tocante á súa dilixencia.
A competencia para resolver sobre a aprobación definitiva dos instrumentos de planeamento xeral e das súas modificacións puntuais corresponde á conselleira de Vivenda e Planificación de Infraestruturas, de conformidade co disposto nos artigos 60, 61.1, 83.6 da LSG e nos artigos 146.1 e 200.5 do RLSG; en relación co Decreto 42/2024, do 14 de abril, polo que se establece a estrutura orgánica da Xunta de Galicia, e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
Resolución:
En consecuencia, e ao abeiro do disposto nos artigos 83 e 60.16 da LSG,
1. Aprobar definitivamente a modificación puntual do PXOM do concello do Porriño na avenida Domingo Bueno.
2. O Concello deberá achegar un documento en que se corrixan os erros formais indicados nos puntos III.4 e III.5 anteriores.
3. De conformidade co artigo 88 da Lei 2/2016, do 10 de febreiro, do solo de Galicia, e artigo 212.1 do seu regulamento, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
4. De conformidade co disposto polos artigos 82 da Lei 2/2016, do 10 de febreiro, do solo de Galicia, e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da MP do PXOM aprobada definitivamente.
5. Notifíquese esta orde ao Concello; e publíquese no
Diario Oficial de Galicia
.
6. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.